Espanjan hallitus kaatuu – pääministeri Rajoy sai epäluottamuslauseen parlamentissa

Espanjan pääministerin Mariano Rajoyn konservatiivihallitus kaatuu. LEHTIKUVA / AFP PHOTO / PIERRE-PHILIPPE MARCOU

STT

Espanjan pääministeri Mariano Rajoy on hävinnyt äänestyksen epäluottamuslauseesta maan parlamentissa äänin 180–169. Tulos tarkoittaa, että Rajoyn konservatiivihallitus kaatuu ja uudeksi pääministeriksi nousee sosialistien Pedro Sanchez.

Sanchezin hallituksesta ennustetaan hyvin epävakaata: sosialistipuolueella on vain 84 paikkaa 350-paikkaisessa parlamentissa. Sosialistit tarvitsivatkin tukea useilta muilta puolueilta Rajoyn kaatamiseksi.

Äänestyksen jälkeen 63-vuotias Rajoy kätteli Sanchezin, 46, ja poistui istuntosalista sanomatta sanaakaan. Hän oli myöntänyt tulevan tappionsa jo ennen äänestystä.

– On ollut kunnia – suurempaa ei ole – olla Espanjan pääministeri, Rajoy sanoi puoluetovereiden osoittaessa hänelle suosiota seisaaltaan.

Rajoy toimi Espanjan pääministerinä vuodesta 2011. Hän voitti vaalit uudelleen 2015 ja 2016. Rajoy muistetaan rajuista leikkauksista. Espanjan talous on lähtenyt hänen aikanaan kasvuun syvän talouskriisin jälkeen, mutta työttömyyttä on edelleen todella paljon.

Epäluottamuslauseen taustalla on hänen kansanpuolueensa PP:n korruptiovyyhti. Puolueen entinen rahastonhoitaja ja 28 muuta puolueeseen kytköksissä olevaa ihmistä tuomittiin vankeuteen korruption vuoksi.

Rajoy on ensimmäinen epäluottamuslauseeseen kaatunut pääministeri sen jälkeen, kun Espanja 1970-luvulla palasi demokratiaan Francisco Francon kuoleman jälkeen